ইউরোপে তখন সবেমাত্র রেনেসাঁর হাওয়া লেগেছে। নানাভাবে বিকাশের জন্য ইউরোপ তখন উন্মুখ। ব্যবসা বাণিজ্যের প্রসারের জন্যও ইউরোপের দেশে দেশে শুরু হয়েছে নানা উদ্যোগ। সেখানে সবাই জানে ব্যবসায় সফলতা পেতে হলে ভারতের বাজারে প্রবেশ করা চাই, কিন্তু ইউরোপ থেকে স্থলপথে সুদূর ভারতে যাওয়া নানা ঝক্কির ব্যাপার। আর জলপথের সন্ধান জানে শুধুমাত্র আরবীয় নাবিকেরা। তাদের সাথে ইউরোপের তখন রেষারেষির সম্পর্ক, আরব নাবিকেরা কিছুতেই ভারতের নৌরুট অন্য কারো কাছে প্রকাশ করে না। ভারতে যাওয়ার নৌরুট তখন ইউরোপের নাবিকদের কাছে পরম আরাধ্য একটি ব্যাপার।